### | | | | --- | --- | | | | | --- | | **Teknik- og Miljøudvalget** 9. november 2017 Sagsnr. 710-2012-7430 Dok.nr. 710-2017-179930 Sagsbehandler DPLHOE | | 70.                 Vedtagelse af Indsatsplan Hadsten - en plan for beskyttelse af drikkevandet i Hadsten-området - Åbent

###

|  |  |
| --- | --- |
| Tidl. politisk behandling | BY, 20.12.16, pkt. 205 |
| Forventet sagsgang | TM-U, ØK, BY |
| Lovgrundlag | Vandforsyningsloven, indsatsplanbekendtgørelsen, miljøbeskyttelsesloven |

###

**SAGENS INDHOLD**

Byrådet skal i denne sag tage endelig stilling til forslag
til ”Indsatsplan Hadsten – en plan for beskyttelse af drikkevandet
Hadsten-området”. Et centralt element i indsatsplanen er at begrænse
dyrkningsretten for nogle lodsejere med arealer i vandværkernes
indvindingsoplande, i de tilfælde, hvor det er nødvendigt. Byrådet skal
endvidere tage stilling til, hvordan eventuelle rådighedsindskrænkninger af
dyrkningsretten skal gennemføres, samt hvem der skal betale.

Indsatsplanen skal i henhold til vandforsyningsloven
supplere den generelle regulering med yderligere beskyttelsestiltag i de
områder, hvor den generelle grundvandsbeskyttelse ikke er tilstrækkelig til at
sikre drikkevandet.

Forslaget til indsatsplan har været i offentlig høring fra
2. februar 2017 til 4. maj 2017. Der er i høringsperioden indkommet 18
høringssvar. Høringssvarene er beskrevet i bilag 1 sammen med Teknik og Kulturs
kommentarer og indstilling. Den fulde ordlyd af høringssvarene fremgår af bilag
2. Høringssvarene giver anledning til mindre ændringer i indsatsplanen, som det
fremgår af bilag 3. Det endelige forslag til indsatsplan er digitalt og kan
findes via dette link [Endeligt forslag
til Indsatsplan Hadsten]([url]).

Mange af høringssvarene, særligt fra landbruget og [adresse]
Naturfredningsforening (DN), omhandler indsatser over for nitrat og pesticider.
Landbruget har bemærket, at vurderingen af, om der er behov for en indsats over
for nitrat, bør ske ud fra målt nitratindhold i grundvand, ikke ud fra
beregninger af udvaskning fra rodzonen. DN har bemærket, at det er vigtigt at
beskytte fremtidige arealer til nye boringer. Landbruget mener, at der kun bør
være indsats over for pesticider, hvis der er fund af godkendte pesticider i
vandværkernes boringer. DN mener modsat, at der også bør beskyttes mod
påvirkning af pesticider i større dele af vandværkernes indvindingsoplande.

Nogle af høringssvarene omhandler ansvarsfordelingen mellem
vandværker og kommune i forbindelse med indgåelse af aftaler med lodsejere om
dyrkningsrestriktioner. Vandværkerne ønsker, at kommunen påtager sig en større
rolle, når der skal forhandles frivillige aftaler samt at kommunen skal stå for
det efterfølgende tilsyn med overholdelse af aftalerne. DN støtter
vandværkernes holdning.

**VURDERING**

Teknik og Kultur vurderer, at den foreslåede indsats i
forhold til nitrat og pesticider ligger på et fagligt forsvarligt niveau og
foreslår, at det fastholdes. Såfremt en indsats først iværksættes, når der er
målt for højt indhold af nitrat eller pesticider i grundvandet eller boringer,
vil det oftest være for sent. Til gengæld vil beskyttelse af fremtidige områder
til boringer og af større områder mod nitrat og pesticider, således som DN
foreslår, betyde væsentligt øgede udgifter til beskyttelsen, som i mange
tilfælde ikke vurderes som proportionale.

Med hensyn til ansvarsfordelingen kræver lovgivningen, at
vandværk og/eller kommune først skal forsøge at indgå frivillige aftaler med
berørte lodsejere. Kun hvis det konstateres, at der ikke kan opnås frivillige
aftaler, kan kommunen påbyde dyrkningsrestriktioner på arealerne. Derved
eksproprieres dyrkningsretten.

Repræsentanter for vandværkerne (Vandrådet) har på Teknik
og Miljøudvalgets møde 7. september 2017 orienteret Teknik og Miljøudvalget om
deres forbehold og deres vilje til at medvirke til implementering af
indsatsplanen. På den baggrund har forvaltningen sammen med repræsentanter for
Vandrådet drøftet mulighederne for en fælles indsats for at opnå aftaler.
Samtidig er det drøftet hvorledes de opfølgende tilsyn med de fastlagte
dyrkningsrestriktioner kan foretages.

Vandrådet er på vegne af vandværkerne positivt indstillet
på at medvirke til at indgå de nødvendige aftaler, under forudsætning af, at
aftalerne indgås mellem kommune og lodsejer. Derved skal det efterfølgende
tilsyn udføres af kommunen.

Teknik og Kultur anbefaler på den baggrund Byrådet, at
vandværkerne og kommunen samarbejder om at indgå frivillige aftaler med
lodsejere og at kommunen er ansvarlig for efterfølgende tilsyn. Desuden
anbefales, at det besluttes, at vandværkerne skal afholde udgifterne til
kompensation af lodsejerne for dyrkningsrestriktioner.

Eventuelle påbud om gennemførelse af dyrkningsrestriktioner
vil i de enkelte tilfælde blive forelagt Byrådet. På nuværende tidspunkt
anmodes Byrådet om at tage stilling til, om selve ekspropriationsproceduren
skal iværksættes, såfremt frivillige aftaler ikke kan indgås.

Som udgangspunkt skal hvert vandværk afholde udgifterne til
den nødvendige grundvandsbeskyttelse i vandværkets indvindingsopland. Afhængig
af, hvor boringerne er placeret, betyder det at nogle vandværker ikke forventes
at få udgifter, mens andre kan få væsentlige udgifter. Vandforsyningsloven
muliggør, at vandværkerne etablerer et vandsamarbejde, enten frivilligt eller
påbudt af kommunen. Et sådan vandsamarbejde vil skulle stå for indsatsplanens
grundvandsbeskyttelse og for solidarisk at afholde udgifterne hertil.
Udgifterne vil dermed blive fordelt ligeligt mellem vandværkerne i kommunen.
Vandrådets bestyrelse arbejder for at etablere et vandsamarbejde mellem
vandværkerne, og Teknik og Kultur understøtter dette arbejde. Der er varierende
interesse herfor blandt vandværkerne.

Teknik og Kultur anbefaler på den baggrund, at Byrådet jf.
vandforsyningsloven påbyder de almene vandværker at samarbejde om den
nødvendige grundvandsbeskyttelse, såfremt ikke alle vandværker frivilligt
indgår i et vandsamarbejde.

**ØKONOMI**

Efter vedtagelse af indsatsplanen vil Teknik og Kultur i
løbet af foråret 2018 sammen med de enkelte vandværker opstille handlingsplaner
for, hvilken indsats der specifikt skal ske i deres interesseområde i medfør af
indsatsplanen. Dette giver et overblik over omfanget af aftaler/påbud af
dyrkningsrestriktioner, og dermed over økonomien hertil, både for vandværket og
for kommunen. Efter [adresse] skal der laves indsatsplan for den
resterende del af kommunen. Der kan endnu ikke gives et overslag på udgifterne
til grundvandsbeskyttelse i den resterende del af kommunen.

Udgifterne til indgåelse af aftaler og den efterfølgende tilsyn
vil indgå i budget for 2019-2022. Kommunen vil få udgifter til processen med at
forhandle aftaler eller meddele påbud samt efterfølgende tilsyn heraf. Desuden
forpligter kommunen sig i indsatsplanen til at have øget fokus på virksomheder
og anlæg i vandværkernes interesseområde. Det vil for Hadsten indsatsplanområde
betyde flere tilsyn, flere vurderinger og tilhørende øget mængde
sagsbehandling. Kommunens udgifter til indgåelse af aftaler samt tilsyn vil
blive 1 mio. kr. i 2019 samt 500.000 kr. om året i 4 år derefter.

**INDDRAGELSE**

Samtidig med den offentlige høring af forslag til
indsatsplan, blev det sendt i høring direkte til de lodsejere, der kan blive
direkte berørt af planen.

Det reviderede forslag til indsatsplanen er blevet forelagt
Koordinationsforum for Grundvand i [adresse] (vandværker, landbrug, DN
med flere). Flere af medlemmerne af Koordinationsforum har indsendt høringssvar
via egen organisation. Se bilag 2. Til mødet i Koordinationsforum drøftedes
blandt andet kriterier for, hvornår der laves indsatser, den videre proces med
handlingsplaner samt inddragelse af lodsejere.

Vandrådet havde foretræde på Teknik og Miljøudvalgets møde
7. september 2017, hvor de redegjorde for deres synspunkter. Der har
efterfølgende være kontakt mellem Vandrådet og Teknik og Kultur, hvor den her
skitserede løsning er drøftet. Vandrådet har endvidere foretræde på Teknik og
Miljøudvalgets møde 9. november 2017.

**INDSTILLING**

Direktøren for Teknik og Kultur indstiller til Byrådet:

1.   At vedtage forslag til
”Indsatsplan Hadsten – en plan for beskyttelse af drikkevandet Hadsten-området”.

2.   At vandværkerne skal afholde
udgifterne til dyrkningsrestriktioner.

3.   At tilkendegive at ville
ekspropriere dyrkningsretten der, hvor det er nødvendigt, såfremt frivillige
aftaler ikke er mulige.

4.   At påbyde alle almene
vandværker i kommunen at samarbejde om den nødvendige grundvandsbeskyttelse,
såfremt vandværkerne ikke frivilligt indgår et samarbejde.

**BESLUTNING**

**Bilag**

|  |  |
| --- | --- |
| Bilag 1 Vurdering af høringssvar | 710-2017-180197 |
| Bilag 2 Indsendte høringssvar | 710-2017-137292 |
| Bilag 3 Ændret forslag til [adresse]